b'\n_START_ARTICLE_\nTopografia del Terror\n_START_SECTION_\nEdifici\n_START_PARAGRAPH_\nA finals de la d\xc3\xa8cada dels setanta es redescubriren les restes dels edificis que havien funcionat com a centres neur\xc3\xa0lgics del sistema repressiu del r\xc3\xa8gim nazi (central de la Gestapo, prefectura de les SS, oficina central de seguretat del Reich, etc.). El 1987, durant el 750\xc3\xa8 aniversari de la ciutat, es va obrir l\'acc\xc3\xa9s al p\xc3\xbablic a aquesta zona amb les restes dels edificis descobertes i amb una exposici\xc3\xb3 amb el nom de "Topografia del Terror", ubicada al pavell\xc3\xb3 d\'exposicions. _NEWLINE_El 1992 es cre\xc3\xa0 la Fundaci\xc3\xb3 Topografia del Terror i des del 1997 es pot veure l\'exposici\xc3\xb3 a l\'aire lliure, al llarg de les restes agen\xc3\xa7ades del carrer Niederkirchnerstra\xc3\x9fe. Topografia del Terror compta tamb\xc3\xa9 amb un centre de documentaci\xc3\xb3 i amb una biblioteca especialitzada.\n_START_SECTION_\nHist\xc3\xb2ria\n_START_PARAGRAPH_\nEn el terreny on es troba Topografia del Terror, al costat de l\'edifici Martin Gropius i molt a prop de la pla\xc3\xa7a Potsdam, hi havia entre 1933 i 1945 les oficines principals de l\'aparell de persecuci\xc3\xb3 i terror del r\xc3\xa8gim nazi. A l\'edifici n\xc3\xbam. 8 del carrer Prinz-Albrecht-Stra\xc3\x9fe s\'instal\xc2\xb7l\xc3\xa0 l\xe2\x80\x99oficina central de la policia secreta de l\'Estat (Gestapo), que a partir de 1939 va ser la seu de l\'Oficina Central de Seguretat del Reich. _NEWLINE_A l\'edifici del costat, l\'Hotel Prinz Albrecht funcion\xc3\xa0 com a seu de la prefectura de les SS, mentre que el servei de seguretat de les SS s\'instal\xc2\xb7l\xc3\xa0 al Palau Prinz Albrecht del carrer Wilhelmstra\xc3\x9fe, n\xc3\xbam. 102. El conjunt era la veritable seu de l\'Estat policial i les SS nazis. En aquest lloc es planificaren les matances de jueus i altres minories, la persecuci\xc3\xb3 dels opositors pol\xc3\xadtics al r\xc3\xa8gim, serv\xc3\xad de pres\xc3\xb3 de la Gestapo, etc. Els edificis van quedar malmesos al final de la Segona Guerra Mundial i varen ser derru\xc3\xafts gradualment fins al 1956. Durant la Guerra Freda, el terreny rest\xc3\xa0 oblidat als afores del Berl\xc3\xadn occidental i, a partir de 1961, al final del mur que divid\xc3\xad la ciutat.'